L 132/12
BG
Официален вестник на Европейския съюз
6.5.2022 г.
(21)
Съединените щати уведомиха Комисията за появата на още едно огнище на високопатогенна инфлуенца по птиците при домашни птици.
Огнището се намира в щат Минесота, Съединени щати, и на 23 април 2022 г. бе потвърдено с лабораторен анализ (RT-PCR).
(22)
Съединените щати уведомиха Комисията за появата на още едно огнище на високопатогенна инфлуенца по птиците при домашни птици.
Огнището се намира в щат Юта, Съединени щати, и на 25 април 2022 г. бе потвърдено с лабораторен анализ (RT-PCR).
(23)
Освен това Съединените щати уведомиха Комисията за появата на още две огнища на високопатогенна инфлуенца по птиците при домашни птици: едното се намира в щата Северна Дакота, Съединени щати, а другото — в щат Пенсилвания, Съединени щати.
И двете огнища бяха потвърдени на 26 април 2022 г. с лабораторен анализ (RT-PCR).
(24)
Ветеринарните органи на Канада, Обединеното кралство и Съединените щати създадоха 10-километрова контролна зона около засегнатите стопанства и проведоха политика за унищожаване на птиците с цел контрол на наличието на високопатогенна инфлуенца по птиците и ограничаване на разпространението на тази болест.
(25)
Канада, Обединеното кралство и Съединените щати представиха на Комисията информация във връзка с епидемиологичната обстановка на своята територия и с предприетите мерки за предотвратяване на по-нататъшното разпространение на високопатогенната инфлуенца по птиците.
Комисията направи оценка на тази информация.
Въз основа на тази оценка и с цел да се запази здравният статус на животните в Съюза, въвеждането в Съюза на пратки с домашни птици, зародишни продукти от домашни птици и прясно месо от домашни птици и пернат дивеч от областите, обхванати от ограниченията, наложени от ветеринарните органи на Канада, Обединеното кралство и Съединените щати поради неотдавнашните огнища на високопатогенна инфлуенца по птиците, следва да не бъде вече разрешено.
(26)
Освен това Обединеното кралство представи актуализирана информация за епидемиологичната обстановка на своята територия във връзка с петнадесет огнища на високопатогенна инфлуенца по птиците (HPAI), потвърдени в птицевъдни обекти.
Обединеното кралство също така представи информация за предприетите мерки за предотвратяване на по-нататъшното разпространение на тази болест.
По-специално след появата на това огнище на HPAI Обединеното кралство въведе политика за унищожаване на птиците с цел контрол на наличието и ограничаване на разпространението на тази болест.
Освен това, след прилагането на политиката за унищожаване на птиците, Обединеното кралство изпълни необходимите мерки за почистване и дезинфекция по отношение на заразените преди това птицевъдни обекти на неговата територия.
(27)
Комисията направи оценка на представената от Обединеното кралство информация и стигна до заключението, че петнадесетте огнища на HPAI в птицевъдните обекти, за които Обединеното кралство представи актуализирана информация, са елиминирани и вече няма риск, свързан с въвеждането в Съюза на стоки от домашни птици от зоните в Обединеното кралство, от които въвеждането в Съюза на стоки от домашни птици е било преустановено поради появата на тези огнища.
(28)
С Регламент за изпълнение (ЕС) 2022/649 на Комисията (4) бяха изменени редовете за зона GB-2.44 във вписването за Обединеното кралство в приложение V и приложение XV към Регламент за изпълнение (ЕС) 2021/404.
Тъй като е открита грешка, редовете за зона GB-2.44 следва да бъдат съответно поправени.
Поправката следва да се прилага от датата на прилагане на Регламент за изпълнение (ЕС) 2022/649.
(29)
Поради това приложения V и XIV към Регламент за изпълнение (ЕС) 2021/404 следва да бъдат съответно изменени.
(30)
Предвид настоящата епидемиологична обстановка в Канада, Обединеното кралство и Съединените щати по отношение на високопатогенната инфлуенца по птиците и сериозния риск от въвеждането ѝ в Съюза, измененията, които трябва да бъдат направени с настоящия регламент в Регламент за изпълнение (ЕС) 2021/404, следва да породят действие по спешност.
(31)
Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
(4) Регламент за изпълнение (ЕС) 2022/649 на Комисията от 20 април 2022 г. за изменение на приложения V и XIV към Регламент за изпълнение (ЕС) 2021/404 по отношение на вписванията за Канада, Обединеното кралство и Съединените щати в списъците на трети държави, от които е разрешено въвеждането в Съюза на пратки с домашни птици, зародишни продукти от домашни птици и прясно месо от домашни птици и пернат дивеч (ОВ L 119, 21.4.2022 г., стр. 5).